El Tívoli s’engalana per a acollir l’Exaltació de les Falleres Majors
2025-07-24

Amb il·lusions renovades, disposades a gaudir del seu any sense que el somriure se’ls esborre en cap moment i vivint cada acte del seu regnat amb la major de les alegries, les Falleres Majors i Falleres Majors Infantils de Burjassot seran les protagonistes indiscutibles del dissabte 26 de febrer.

Eixe dia se celebrarà, en el Centre Cultural Tívoli, la solemne Exaltació de les Falleres Majors i Falleres Majors Infantils, organitzada per l’Agrupació de Falles del municipi, dirigida per Iván Heredia, i amb el suport incondicional de l’Ajuntament de Burjassot, des de la Regidoria de Falles, al fornt de la qual està Estefanía Ballesteros,

A les 18.00 hores, després de la recepció de les Falleres per part de l’alcalde de Burjassot, Rafa García, i de la regidora de Falles i del president de l’Agrupació, les portes del Tívoli s’obriran per a acollir aquest gran acte que dóna el tret d’eixida a la festa fallera. Un acte en el qual tampoc faltaran els presidents Infantils, els presidents i la presidenta de les comissions burjassoteres, abrigallant a les seues falleres que també veuran en el pati de butaques als seus familiars i amics, complint amb les mesures sanitàries.

Una vegada finalitzada la recepció, i comptant amb Mónica Segura Roca com a presentadora, s’aniran succeint les diferents parts del solemne acte, on no faltarà un gran espectacle dedicat a les representants de 2022, que arriba amb el nom de “Sempre agraïts”, dirigit per Mª Carmen Lledó i Tamara Moraga.

Enguany, l’Exaltació compta amb Rafa Martí com a mantenidor; un mantenidor que delectarà a tots els presents amb boniques paraules preparades per a cadascuna de les Falleres Majors de les 13 comissions de Burjassot. En l’acte, també es procedirà a la imposició de les recompenses falleres i de les insígnies de Plata de la Ciutat de Burjassot que enguany s’atorgaran als fallers Jorge Marco Luna i Mª Carmen Lledó, en tots dos casos, per la seua gran aportació al món de les Falles de Burjassot.